ORDE do 19 de abril de 2006 pola que se modifican as bases reguladoras para a concesión das axudas en réxime de concorrencia competitiva para a renovación do parque de tractores da Comunidade Autónoma de Galicia e se convocan para o ano 2006.
CONSELLERÍA DO MEDIO RURAL — III. OUTRAS DISPOSICIÓNS — 24/04/2006

O número de tractores inscritos no Rexistro Oficial de Maquinaria Agrícola de Galicia o 31 de decembro de 2005 é de 141.457. Moitos deles teñen máis de vinte anos, o que se traduce na existencia de vehículos sen as axeitadas condicións para o traballo agrícola, como son o deficiente aproveitamento enerxético dos motores, as elevadas emisións de gases e partículas, os sistemas de freada e sinalizacións en mal estado e, sobre todo, a carencia ou as inadecuadas estruturas de protección en caso de envorcadura do vehículo.
Neste senso, o protocolo de Kyoto e a vixente regulamentación comunitaria obriga a que as actividades económicas deban promoverse no marco dun desenvolvemento harmonioso, equilibrado e sustentable co fin de protexer o medio, a saúde e o benestar dos traballadores.
Nesta liña, o Real decreto 178/2005, do 18 de febreiro, regula a concesión de axudas para a renovación do parque nacional de tractores, establecendo que o Ministerio de Agricultura, Pesca e Alimentación transferirá ás comunidades autónomas as cantidades que correspondan para atender o pagamento das subvencións concedidas de acordo coa devandita normativa e esta orde.
A Orde do 13 de maio de 2005 establecía as bases reguladoras para a concesión das axudas en réxime de concorrencia competitiva para a renovación do parque de tractores da Comunidade Autónoma de Galicia e a súa convocatoria para o ano 2005.
Co obxecto de clarificar o modo de cubrir os impresos de solicitude, e de recoller determinados requisitos establecidos na Lei 38/2003, xeral de subvencións, do 17 novembro, ofertando unha maior transparencia aos posibles solicitantes da axuda, cómpre a modificación da orde pola que se establecen as mencionadas bases reguladoras. Cómpre, así mesmo, adecuar as referencias ás unidades que xestionan a orde ás denominacions derivadas da nova estrutura orgánica da Consellería do Medio Rural (Decreto 562/2005, do 1 de decembro).
En virtude do exposto, de conformidade co artigo 30.I.3 do Estatuto de autonomía de Galicia, e no uso das facultades que me confire a Lei 1/1983, reguladora da Xunta e do seu presidente,
DISPOÑO:
Artigo 1º
Esta orde ten como obxecto modificar as bases reguladoras e os anexos establecidos pola Orde do 13 de maio de 2005 pola que se outorgan axudas en réxime de concorrencia competitiva para a renovación do parque de tractores da Comunidade Autónoma de Galicia e convocalas para o ano 2006.
Sección primeira
Modificación das bases reguladoras de concesión
de axudas para a renovación do parque de tractores
da Comunidad Autónoma de Galicia
Artigo 2º.-Modificación da Orde do 13 de maio de 2005, da Consellería de Política Agroalimentaria e Desenvolvemento Rural, que establece as bases reguladoras para a concesión das axudas en réxime de concorrencia competitiva para a renovación do parque de tractores da Comunidade Autónoma de Galicia, nos termos seguintes:
Un:
Artigo 5º.-Requisitos e compromisos dos beneficiarios.
O artigo 5º.-1 nos seus puntos b) e c) queda redactado como segue:
b) Acreditar a viabilidade económica da explotación. Neste eido, considerarase que unha explotación é viable economicamente cando a súa renda unitaria de traballo non sexa inferior ao 20% da renda de referencia. Así mesmo, tamén terán esta consideración as explotacións clasificadas como prioritarias situadas en zona de montaña tal e como se indica no artigo 4 da Orde do 16 de xuño de 1998, pola que se crea o Rexistro de Explotacións Prioritarias da Comunidade Autónoma de Galicia. Para efectuar estes cálculos utilizaranse as marxes netas moduladas que se utilizan nas axudas para a mellora e modernización das explotacións agrarias. No caso de orientacións produtivas non incluídas nesa relación, o solicitante presentará unha memoria xustificativa. Aqueles solicitantes beneficiarios dunha axuda ou en posesión dunha resolución aprobatoria para un plan de mellora ou unha primeira instalación ao abeiro do Real decreto 613/2001, así como as explotacións clasificadas como prioritarias, xa
acreditan este requisito.
c) Acreditación do cumprimento das normas en materia de medio, hixiene e benestar dos animais e da capacidade e competencia profesionais, segundo o establecido na orde desta consellería do 7 de xuño de 2002, modificada por última vez pola Orde do 16 de decembro de 2004, pola que se establecen as bases reguladoras das axudas para a mellora e modernización das estruturas de produción das explotacións agrarias en Galicia. Aqueles solicitantes beneficiarios dunha axuda ou en posesión dunha resolución aprobatoria para un plan de mellora ou unha primeira instalación ao abeiro do Real decreto 613/2001, xa acreditan este requisito.
Dous:
Artigo 7º.-Requisitos do tractor achatarrado e do novo.
O artigo 7º no seu punto 1 c) queda redactado como segue:
c) Estar ao corrente da inspección técnica de vehículos ou, se é o caso, xustificar que o tractor é utilizable para determinadas labouras agrícolas, mediante a correspondente certificación do Servizo Técnico Agrario Provincial ou da OAC.
Tres:
Artigo 9º.-Criterios de concesión das axudas e resolución das solicitudes.
O artigo 9º no punto 2 queda redactado como segue:
2. A tramitación das axudas correspóndelle á Dirección Xeral de Produción, Industrias e Calidade Agroalimentaria. Previamente, os Servizos Técnicos Agrarios
das delegacións provinciais da Consellería do Medio Rural emitirán un informe relativo ás solicitudes presentadas, facendo unha valoración das prioridades alegadas e propoñendo a puntuación correspondente a cada unha delas, conforme o punto 1 deste artigo.
A valoración definitiva das solicitudes será efectuada por un órgano colexiado que as avaliará e que estará presidido polo subdirector/a xeral de Produción Agraria Sustentable e Fomento Asociativo e integrada polo xefe/a do Servizo de Produción Agraria Sustentable e Sanidade Vexetal e por un xefe/a de sección deste servizo, un dos cales actuará como secretario/a.
Se por calquera causa, no intre en que a comisión de valoración teña que examinar as solicitudes, algún ou algunha dos seus integrantes non puidese asistir, será substituído polo funcionario ou funcionaria que para o efecto designe o subdirector/a xeral.
Catro:
Artigo 10º.-Recursos administrativos.
O artigo 10º no punto 1 queda redactado como segue:
1. Potestativamente, recurso de reposición ante o conselleiro do Medio Rural no prazo dun mes, contado a partir do día seguinte ao da súa notificación, ou de tres meses, contado a partir do día seguinte a aquel en que se produza o acto presunto, segundo os casos, de conformidade co establecido nos artigos 107, 116 e 117 da Lei 30/1992, segundo a redacción dada pola Lei 4/1999.
Cinco:
Artigo 11º.-Xustificación e pagamento.
O artigo 11º no punto 1 queda redactado como segue:
1. O prazo para a presentación da documentación xustificativa para a concesión da axuda será dun ano desde a notificación da resolución aprobatoria ao interesado, o cal se fará por escrito ante as delegacións provinciais ou nas oficinas agrarias comarcais da Consellería do Medio Rural, achegando, unha vez dado de alta no ROMA o novo tractor, conforme ao punto quinto da Orde do 28 de maio de 1987, a documentación pertinente que se relaciona:
a) A baixa do tractor achatarrado no ROMA provincial onde estea inscrito, conforme o establecido no punto sexto da Orde do 28 de maio de 1987, sobre inscrición de máquinas agrícolas nos rexistros oficiais.
b) Documentación que acredite o cumprimento íntegro do artigo 7º.1 sobre as condicións de inscrición no ROMA do tractor que se achatarra, as obrigas de ser entregado nun centro autorizado e de xustificar que é utilizable para determinadas labouras agrícolas.
c) Notificación de concesión da axuda.
d) Factura de compra, na que deben aparecer detallados os seguintes conceptos:
1º O prezo da tarifa do tractor adquirido, co seu equipamento.
2º Os descontos aplicados pola empresa vendedora, especificando os distintos conceptos e, en especial, o que aplique polo achatarramento do tractor antigo.
3º O prezo neto, sen IVE.
4º As facturas acreditativas dos investimentos deberán ter data a partir da entrada en vigor da respectiva convocatoria da axuda, cumprindo, en xeral, as exixencias
que establece a axencia tributaria (Real decreto 1496/2003), acompañándose do xustificante que verifique o pagamento efectivo delas, a sinatura e recibín ou pagado da entidade que facture, ou ben, o xustificante da transferencia bancaria selado pola entidade bancaria.
e) Xustificación de estar ao día nas súas obrigas fiscais e coa Seguridade Social e de que non teñen ningunha débeda pendente de pagamento coa Administración da comunidade autónoma. Non obstante, a presentación da solicitude de concesión da axuda polo interesado comportará a autorización á Dirección Xeral de Produción, Industrias e Calidade Agroalimentaria e aos servizos técnicos agrarios das delegacións provinciais para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
Seis:
Artigo 13º.-Obriga de facilitar información.
O artigo 13º queda redactado como segue:
Ademais da documentación complementaria que, durante a tramitación do procedemento, lle poidan exixir os órganos competentes da Consellería do Medio Rural, os beneficiarios das axudas teñen a obriga de facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control do destino das axudas públicas, así como a que lles sexa solicitada por calquera órgano de inspección ou control da Unión Europea.
Artigo 3º.-Modificación dos anexos da Orde do 13 de maio de 2005 que establece as bases reguladoras para a concesión das axudas en réxime de concorrencia competitiva para a renovación do parque de tractores da Comunidade Autónoma de Galicia.
1. Xúntanse a esta orde e modifícanse os anexos, reflectindo entre outros os cambios establecidos na corrección de erros publicada no diario oficial (DOG nº 107, do 6-6-2005).
2. Engádese o anexo III, declaración de axudas solicitadas para a mesma finalidade.
3. Engádese o anexo IV, certificado de aptitude de uso do tractor para labouras agrícolas.
Sección segunda
Convocatoria para o ano 2006
Artigo 4º.-Obxecto.
Por esta orde convócanse as axudas para a renovación do parque de tractores en réxime de concorrencia competitiva da Comunidade Autónoma de Galicia para o ano 2006, de acordo coas bases reguladoras establecidas na Orde do 13 de maio de 2005, publicadas no DOG nº 96, do 16 de maio, coas modificaciones introducidas na sección primera desta orde.
Artigo 5º.-Condicións e finalidade.
Os solicitantes das axudas e os tractores achatarrados deberán xuntar os requisitos e compromisos especificados nas bases reguladoras da Orde do 13 de maio
e as modificacións desta orde. A finalidade directa destas axudas é o achatarramento de tractores obsoletos e perigosos condicionada a que sexan substituídos por novos equipamentos que axuden ao desenvolvemento dunha agricultura sustentable, menos contaminante, máis segura e respectuosa co medio.
Artigo 6º.-Prazo e lugar de presentación das solicitudes.
As solicitudes de axuda para a convocatoria de 2006 poderán presentarse no prazo dun mes desde a entrada en vigor desta orde, preferentemente nas oficinas agrarias comarcais ou nas delegacións provinciais da Consellería do Medio Rural ou por calquera outro método dos previstos no artigo 38.4º da Lei 30/1992, do 26 de novembro.
Artigo 7º.-Financiamento.
As axudas reguladas nesta orde financiaranse con cargo aos orzamentos do Ministerio de Agricultura, Pesca e Alimentación. Unha vez que a comunidade autónoma teña constancia da distribución territorial dos créditos consignados para tal efecto, procederase a efectuar as oportunas xeracións de crédito na aplicación orzamentaria 11.03.614A.770.3. Tamén poderán recollerse nesta aplicación os remanentes de exercizos anteriores que, se é o caso, puidesen ser incorporados aos orzamentos de 2006.
En todo caso a concesión das axudas queda condicionada á existencia de crédito adecuado e suficiente na citada aplicación orzamentaria para o ano 2006.
Disposicións adicionais
Primeira.-Quedan exentos de achegar os xustificantes de cumprimento das obrigas a que se refire o artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, as axudas especificadas no artigo 41.1º g) da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
Segunda.-No non previsto nesta orde seguirase o disposto preferentemente no Real decreto 178/2005, do 18 de febreiro, polo que se regula a concesión de axudas para a renovación do parque nacional de tractores, na Lei 38/2003, xeral de subvencións, do 17 de novembro, e nos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as instrucións que considere oportunas para o desenvolvemento e execución desta orde.
Segunda.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 19 de abril de 2006.
Alfredo Suárez Canal
Conselleiro do Medio Rural